CELEX: 52017PC0166
Language: lt
Date: 2017-04-07
Title: Pasiūlymas TARYBOS SPRENDIMAS kuriuo nustatoma pozicija, kurios Europos Sąjungos vardu turi būti laikomasi dėl pasiūlymų iš dalies pakeisti Migruojančiųjų laukinių gyvūnų rūšių išsaugojimo konvencijos priedus dvyliktajame Konvencijos šalių konferencijos susitikime

EUROPOS KOMISIJA
            Briuselis, 2017 04 07
            COM(2017) 166 final
            2017/0077(NLE)
            Pasiūlymas
            TARYBOS SPRENDIMAS
            kuriuo nustatoma pozicija, kurios Europos Sąjungos vardu turi būti laikomasi dėl pasiūlymų iš dalies pakeisti Migruojančiųjų laukinių gyvūnų rūšių išsaugojimo konvencijos priedus dvyliktajame Konvencijos šalių konferencijos susitikime
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Migruojančių laukinių gyvūnų rūšių išsaugojimo konvencija (dar žinoma kaip CMS arba Bonos konvencija) siekiama išsaugoti migruojančių sausumos ir jūrų gyvūnų bei paukščių rūšis jų paplitimo areale. Tai tarpvyriausybinė sutartis, sudaryta pagal Jungtinių Tautų aplinkos programą, kurią vykdant rūpinamasi laukinių gyvūnų ir jų buveinių išsaugojimu visame pasaulyje. Europos Sąjunga yra CMS šalis nuo 1983 m. lapkričio 1 d.
                  1
               
            
            
               Saugomos migruojančių gyvūnų rūšys išvardytos Konvencijos I priede (nykstančios rūšys) ir II priede (rūšys, dėl kurių sudaromi susitarimai).
            
            
               Šalių konferencija yra sprendimus priimantis Konvencijos organas, turintis teisę vertinti migruojančių rūšių apsaugos būklę ir prireikus iš dalies keisti Konvencijos I ir II priedus.
            
            
               Konvencijos XI straipsnyje nustatyta, kad dalinius priedų pakeitimus gali siūlyti bet kuri Konvencijos šalis. Dalinis priedų pakeitimas visoms šalims įsigalioja praėjus devyniasdešimčiai dienų po Šalių konferencijos susitikimo, kuriame jis buvo priimtas, išskyrus tas šalis, kurios pareiškia išlygą.
            
            
               Dvyliktasis Konvencijos šalių konferencijos susitikimas vyks 2017 m. spalio 22–28 d. Maniloje (Filipinai). Remiantis toliau pateikiamais argumentais, siūloma, kad šiame susitikime Europos Sąjunga pasiūlytų iš dalies pakeisti Konvencijos II priedą, kad būtų sustiprinta dviejų paukščių rūšių, būtent Lanius excubitor excubitor ir Lanius minor, apsauga visame jų paplitimo areale, taip pat ir už Europos Sąjungos ribų: (1) šių rūšių įtraukimas yra moksliškai pagrįstas; (2) toks įtraukimas dera su ES teisės aktais; (3) Europos Sąjunga yra įsipareigojusi bendradarbiauti tarptautiniu mastu biologinės įvairovės apsaugos klausimais. Todėl būtina, kad Taryba priimtų sprendimą, kuriuo būtų nustatyta pozicija dėl siūlomų dalinių pakeitimų, kurios Sąjungos vardu turi būti laikomasi dvyliktajame Šalių konferencijos susitikime.
            
            
               Konvencijos sekretoriatas pagal XI straipsnio 3 dalį yra nustatęs, kad pakeitimų pasiūlymus galima pateikti iki 2017 m. gegužės 25 d.
            
            
               Prieš dvyliktąjį šalių konferencijos susitikimą Konvencijos sekretoriatas gali perduoti kitų šalių pateiktus Konvencijos I ir II priedų pakeitimo pasiūlymus, dėl kurių taip pat gali reikėti priimti sprendimą dėl pozicijos, kurios turi būti laikomasi Sąjungos vardu.
            
            
               •Suderinamumas su toje pačioje politikos srityje galiojančiomis nuostatomis
            
            
               Priėmus tokį pasiūlymą Europos Sąjungos teisėje nieko keisti nereikėtų, nes jis susijęs su dviem rūšimis, kurių tinkama apsauga jau nustatyta Sąjungos teisėje (Paukščių direktyvoje
                  2
               ).
            
            
               •Suderinamumas su kitomis Sąjungos politikos sritimis
            
            
               
                  Pasiūlymas dera su Septintąja aplinkosaugos veiksmų programa
                     3
                   ir ES biologinės įvairovės strategija iki 2020 m.
                     4
                  , ypač jos 6 tikslu – padėti sustabdyti pasaulio biologinės įvairovės nykimą.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas teikiamas pagal SESV 192 straipsnio 1 dalį kartu su 218 straipsnio 9 dalimi.
               
            
            
               3.EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Tiriamųjų duomenų rinkimas ir naudojimas
            
         
         
            
               
                  Per Paukščių ir Buveinių direktyvų ekspertų grupę Prancūzija pateikė nagrinėti Sąjungos vardu teikiamų šiame sprendime nurodytų pakeitimų projektą. Su valstybėmis narėmis buvo neoficialiai apsikeista preliminariomis nuomonėmis.
               
            
            
               4.POVEIKIS BIUDŽETUI
            
            
               
                  netaikoma
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Pasiūlymu nenustatoma jokių naujų stebėsenos ir ataskaitų teikimo reikalavimų. Visas įgyvendinimo planavimas ir stebėsena bus įprastinio pagal Konvenciją vykdomo planavimo ir ataskaitų teikimo veiklos dalis.
               
            
            
               2017/0077 (NLE)
            
            
               Pasiūlymas
            
            
               TARYBOS SPRENDIMAS
            
            
               kuriuo nustatoma pozicija, kurios Europos Sąjungos vardu turi būti laikomasi dėl pasiūlymų iš dalies pakeisti Migruojančiųjų laukinių gyvūnų rūšių išsaugojimo konvencijos priedus dvyliktajame Konvencijos šalių konferencijos susitikime
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)būdama Migruojančiųjų laukinių gyvūnų rūšių išsaugojimo konvencijos (toliau – Konvencija), patvirtintos Tarybos sprendimu 82/461/EEB
                  5
               , šalis, Sąjunga gali siūlyti Konvencijos priedų, kuriuose išvardytos saugomos gyvūnų rūšys, pakeitimus;
            
            
               (2)šalių konferencija priima sprendimus pagal minėtą Konvenciją ir jai suteikti įgaliojimai apima teisę įvertinti migruojančiųjų rūšių apsaugos būklę ir prireikus iš dalies keisti Konvencijos I ir II priedus;
            
            
               (3)galima teigti, kad rūšių Lanius excubitor excubitor ir Lanius minor įtraukimas į II priedą būtų moksliškai pagrįstas ir atitiktų Sąjungos teisę ir jos įsipareigojimą bendradarbiauti tarptautiniu mastu biologinės įvairovės apsaugos klausimais;
            
            
               (4)2017 m. spalio 22–28 d. Maniloje (Filipinai) įvyks dvyliktasis Konvencijos šalių konferencijos susitikimas, todėl Sąjunga turėtų pasiūlyti iš dalies pakeisti II priedą į jį įtraukiant rūšis Lanius excubitor excubitor ir Lanius minor.
            
            
               (5)šie pasiūlymai turėtų būti perduoti Konvencijos sekretoriatui,
            
            
               PRIĖMĖ ŠĮ SPRENDIMĄ:
            
         
         
            
               1 straipsnis
            
            
               Rengiantis Migruojančiųjų laukinių gyvūnų rūšių išsaugojimo konvencijos šalių konferencijos dvyliktajam susitikimui, Komisijai leidžiama Sąjungos vardu pateikti pasiūlymą iš dalies pakeisti konvencijos II priedą į jį įtraukiant rūšis Lanius excubitor excubitor ir Lanius minor.
            
            
               Šiuos pasiūlymus Komisija perduoda Konvencijos sekretoriatui.
            
            
               2 straipsnis
            
            
               Šis sprendimas įsigalioja jo priėmimo dieną.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  1982 m. birželio 24 d. Tarybos sprendimas 82/461/EEB dėl Migruojančiųjų laukinių gyvūnų rūšių išsaugojimo konvencijos sudarymo, OL L 210, 1982 6 24, p. 10.
               
               
                  
                     (2)
                  1979 m. balandžio 2 d. Tarybos direktyva 79/409/EEB dėl laukinių paukščių apsaugos, OL L 103, 1979 4 25, p. 1.
               
               
                  
                     (3)
                  2013 m. lapkričio 20 d. Europos Parlamento ir Tarybos sprendimas Nr. 1386/2013/ES dėl bendrosios Sąjungos aplinkosaugos veiksmų programos iki 2020 m. „Gyventi gerai pagal mūsų planetos išgales“ (OL L 354, 2013 12 28, p. 171.).
               
               
                  
                     (4)
                  COM(2011) 244 final, „Biologinė įvairovė – mūsų gyvybės draudimas ir gamtinis turtas. ES biologinės įvairovės strategija iki 2020 m.“ 
               
               
                  
                     (5)
                  1982 m. birželio 24 d. Tarybos sprendimas 82/461/EEB dėl Migruojančiųjų laukinių gyvūnų rūšių išsaugojimo konvencijos sudarymo, (OL L 210, 1982 6 24, p. 10).